C 214/34
MT
Il-Ġurnal Uffiċjali tal-Unjoni Ewropea
16.6.2023
L-Erbgħa 18 ta’ Jannar 2023
25.
Jissottolinja r-rwoli strateġiċi li għandhom il-kooperazzjoni kulturali internazzjonali u d-diplomazija kulturali fil-politika estera tal-UE f'dak li għandu x'jaqsam mat-tisħiħ tar-relazzjonijiet mal-pajjiżi sħab, il-promozzjoni tal-valuri demokratiċi tal-UE, il-protezzjoni tal-wirt kulturali barra mill-UE, il-promozzjoni tad-djalogu interkulturali, il-mobbiltà tal-artisti u l-professjonisti kulturali, il-prevenzjoni tal-kunflitti, il-ġlieda kontra d-diżinformazzjoni u l-indħil barrani f'pajjiżi terzi u fil-ġlieda kontra t-traffikar illeċitu, is-sakkeġġ u l-qerda ta' proprjetà kulturali; jitlob li d-diplomazija kulturali tal-UE tissaħħaħ billi l-kultura tiġi integrata bħala pilastru strateġiku fl-azzjoni esterna tal-Unjoni u billi jiġi żviluppat strument tal-UE li jinkorpora l-aspetti kulturali tal-Unjoni madwar id-dinja u jrawwem relazzjonijiet kulturali internazzjonali bbażati fuq il-kooperazzjoni kulturali u l-kreazzjoni konġunta, bl-involviment attiv tas-soċjetà ċivili u s-setturi kulturali ta' pajjiżi terzi; jisħaq li dan l-istrument jista' jipprovdi l-bini tal-kapaċità tal-UE u l-assistenza finanzjarja lis-setturi kulturali, kreattivi u innovattivi tas-soċjetà ċivili ta' pajjiżi terzi; jappoġġa l-inklużjoni tal-kultura fil-ftehimiet bilaterali u multilaterali eżistenti u futuri kollha, bir-rispett dovut għall-impenji meħuda skont il-Konvenzjoni tal-UNESCO dwar il-Protezzjoni u l-Promozzjoni tad-Diversità tal-Espressjonijiet Kulturali;
26.
Jisħaq li l-kriżijiet globali ġeopolitiċi u umanitarji juru l-ħtieġa li l-UE tikseb informazzjoni kredibbli u diretta dwar it-theddid estern attwali u possibbli għall-UE, sabiex tkun tista' tirreaġixxi malajr u b'mod effikaċi, kif ukoll tipproteġi aħjar l-interessi tagħha lil hinn minnha; jappella għat-tisħiħ taċ-Ċentru tal-Intelligence u tas-Sitwazzjonijiet tal-UE u taċ-Ċentru ta' Rispons għall-Kriżijiet tas-SEAE billi jissaħħu r-riżorsi u l-kapaċitajiet tagħhom;
27.
Jenfasizza l-ħtieġa li jiġu definiti b'mod ċar il-kompetenzi tal-VP/RGħ, tal-President tal-Kummissjoni u tal-President tal-Kunsill Ewropew peress li l-qafas regolatorju attwali pprovdut kemm mit-Trattati kif ukoll mill-ftehimiet interistituzzjonali dwar ir-rappreżentanza esterna tal-UE lil hinn minnha mhuwiex ċar f'dak li għandu x'jaqsam mal-kompetenzi ta' kull rwol istituzzjonali; iqis li dan in-nuqqas ta' ċarezza jista' jwassal għal xi duplikazzjoni fl-azzjoni esterna tal-UE jew ifixkel lill-kontropartijiet u/jew lill-interlokuturi tal-UE madwar id-dinja fir-relazzjonijiet tagħhom mal-Unjoni;
L-operazzjonalizzazzjoni tal-awtonomija strateġika
28.
Jissottolinja li l-gwerra ta' aggressjoni Russa kontra l-Ukrajna u l-qerda gravi u massiva tal-Federazzjoni Russa, id-delitti tal-gwerra u l-ksur intenzjonat tad-drittijiet tal-bniedem u n-normi fundamentali tad-dritt internazzjonali enfasizzaw il-ħtieġa għal preżenza u azzjoni tal-UE aktar b'saħħithom, aktar ambizzjużi, kredibbli, strateġiċi u unifikati fix-xena dinjija; jenfasizza l-ħtieġa li l-UE tistabbilixxi b'mod aktar vigoruż l-objettivi strateġiċi tagħha stess, kif previst fil-Boxxla Strateġika, u tiżviluppa l-kapaċitajiet u l-faċilitaturi biex twettaqhom, filwaqt li taħdem kemm b'mod awtonomu kif ukoll f'kooperazzjoni mill-qrib ma' sħab tal-istess fehma; huwa tal-fehma li l-kisba mill-ġdid tat-territorji okkupati kollha tal-Ukrajna, is-salvagwardja tal-indipendenza, is-sovranità u l-integrità territorjali tagħha, it-tlestija rapida tal-proċedura legali għall-konfiska tal-assi ffriżati permezz ta' sanzjonijiet, kif ukoll it-tressiq quddiem il-ġustizzja internazzjonali tal-awturi, inkluż Vladimir Putin u t-tmexxija militari u ċivili ewlenija tal-Federazzjoni Russa, għandhom jitqiesu bħala għan tal-politika tal-UE lejn l-Ukrajna;
29.
Ifakkar li l-UE se ssir attur effikaċi tad-diplomazija u s-sigurtà biss permezz ta' azzjoni b'saħħitha u li se żżid is-sovranità strateġika u s-solidarjetà tagħha biss permezz ta' miżuri, politiki, baġits, u impenji konkreti;
30.
Jilqa' l-bidla fl-approċċi tal-Istati Membri, li tfisser bidla lejn awtonomija strateġika msaħħa tal-UE permezz tal-implimentazzjoni rapida tal-azzjonijiet ewlenin stabbiliti fid-Dikjarazzjoni ta' Versailles u l-Boxxla Strateġika; jinnota li dawn jenfasizzaw il-ħtieġa li jissaħħu l-kapaċitajiet ta' difiża tal-UE u tal-Istati Membri u li jingħata kontribut pożittiv għas-sigurtà Ewropea, trans-Atlantika u globali, f'kollaborazzjoni mill-qrib, komplementarjetà u koordinazzjoni man-NATO meta rilevanti għall-UE, b'mod partikolari meta nimxu lejn il-ħolqien ta' awtonomija strateġika akbar tal-UE;
31.
Jilqa' l-adozzjoni fl-10 ta' Jannar 2023 tat-tielet dikjarazzjoni konġunta dwar il-kooperazzjoni bejn l-UE u n-NATO; iħeġġeġ lill-Unjoni u lil dawk l-Istati Membri li huma wkoll alleati tan-NATO jiżguraw l-implimentazzjoni koerenti tal-objettivi u l-prijoritajiet indikati fil-Boxxla Strateġika, il-Kunċett Strateġiku tan-NATO u t-tielet dikjarazzjoni konġunta; jissottolinja li dawn il-proċessi strateġiċi fi ħdan in-NATO u l-UE joffru opportunità unika biex nintensifikaw aktar il-konsultazzjonijiet u l-kooperazzjoni tagħna sabiex insaħħu s-sigurtà taċ-ċittadini tagħna u nippromwovu l-paċi u l-istabbiltà fiż-żona Ewro-Atlantika u lil hinn minnha;